**Kulonyhäkäs** (*Corticaria cucujiformis*) on pieni, tummanruskea ja litteä kovakuoriaislaji, ja sen tunnistaminen muista aitonyhäkkäiden (*Corticaria*) suvun lajeista on vaikeaa. Laji kuvattiin tieteelle Pohjois-Amerikasta, mutta sitä tavataan myös Aasiasta ja Euroopasta, josta sitä on havaittu vain Suomesta ja Ruotsista. Suomessa se on luokiteltu vaarantuneeksi. Kulonyhäkään elintavoista ei tiedetä juuri mitään, mutta todennäköisesti ne syövät homesieniä.

Koko ja ulkonäkö
----------------

Kulonyhäkäs on varsin pieni, vain noin kahden millimetrin pituinen kovakuoriaislaji. Se on kauttaaltaan tummanruskea ja hyvin litteä. Laji muistuttaa hyvin paljon muita samanlaisessa ympäristössä eläviä *Corticaria*-suvun lajeja, ja yksilöitä on hieman niitä litteämmästä muodostaan ja tummemmasta väristään huolimatta yleensä mahdotonta tunnistaa maastossa.

Selkein lajinmäärityskeino perustuu koirasyksilön genitaalien tarkasteluun.

Levinneisyys
------------

Laji kuvattiin tieteelle ensimmäisen kerran Pohjois-Amerikasta, mistä sen levinneisyys ulottuu Aasian puolelle vanhalle mantereelle. Euroopassa kulonyhäkästä on tavattu vain Suomessa ja Ruotsissa, joskin jälkimmäisten esiintyminen arvellaan hävinneen. Ruotsin havainnot olivat maan pohjoisosista, eikä niitä ole tehty vuoden 1966 jälkeen.

Suomessa se on tavattu varmuudella ainoastaan Ilomantsin Pönttövaarasta vuonna 1975. Paikalta on tavattu vain yksi yksilö, eikä lajin todellisesta esiintymisestä ole minkäänlaista tietoa. Ruotsalaisista havainnoista päätellen, sitä saattaisi esiintyä Lapissa. Se kuuluu Euroopan unionin luontodirektiivin II liitteessä mainittuihin lajeihin ja on Suomen uhanalaisarvioinnissa 2010 arvioitu vaarantuneeksi (VU). Kuoriainen on Suomessa rauhoitettu ja yksi Suomen kansainvälisistä vastuulajeista.

Elinympäristö ja elintavat
--------------------------

Kulonyhäkkään elintavoista ei tiedetä juuri mitään. Pohjois-Amerikassa sitä tavataan metsäpalojen runtelemissa metsissä. Ruotsalaisten havaintojen mukaan se elää palon vahingoittamissa koivuissa ja raidoissa. Todennäköisesti kuoriaiset elävät hieman irronnen kuoren alla ja syövät homesieniä. Sitä on tavattu joidenkin vihreiden ja violettien homekasvustojen yhteydestä, joten kyseeseen tulevat ilmeisesti ainakin suvun *Trichoderma* homelajit. Kuoriaiset viihtyvät palonjälkeisellä paikalla vain lyhyen aikaa palon jälkeen, ja sopivan sienilajin esiintyminen saattaa olla keskeinen esiintymistä rajoittava tekijä.

Suomesta tunnettu löytöpaikka on muidenkin lahopuussa elävien kovakuoriaisten kannalta arvokkaalla suojelualueella, mutta mahdolliset uudet löytöpaikat tulisi suojella.

Lähteet
-------

1. 1 2 3 4 5  Kulonyhäkäs *SYKE*.  24.2.2014. Viitattu 25.3.2017.
2. 1 2  Lars-Ove Wikars: "Brandmögelbagge Corticaria planula", *Åtgärdsprogram för bevarande av brandinsekter i boreal skog*, s. 12. Naturvårdsverket, 2006. ISBN 91-620-5610-7. Teoksen verkkoversio (PDF) (viitattu 25.3.2017). (ruotsiksi)
3. ↑  Corticaria cucujiformis - brandmogelbagge *Artfakta, ArtDatabanken*. Viitattu 26.3.2017. (ruotsiksi)
4. ↑  Jari Ilmonen, Terhi Ryttäri ja Aulikki Alanen (toim.): "Corticaria planula Fall – kulonyhäkäs, brandmögelbagge", *Luontodirektiivin kasvit ja selkärangattomat eläimet*, s. 127. Suomen ympäristökeskus, 2001. ISBN 952-11-0981-5. 5.2.3 Teoksen verkkoversio (viitattu 25.3.2017).
5. ↑  Rassi, P. Hyvärinen, E. Juslén, A. & Mannerkoski, I. (toim.).: Suomen lajien uhanalaisuus – Punainen kirja 2010. Ympäristöministeriö & Suomen ympäristökeskus.  Arkistoitu 26.3.2017. Viitattu 25.3.2017.
6. ↑  Luonnonsuojeluasetus : 14.2.1997/160 *FINLEX - Ajantasainen lainsäädäntö*. Viitattu 25.3.2017.
7. ↑  Kansainväliset vastuulajit: kovakuoriaiset ja muut selkärangattomat *ymparisto.fi*.  2013. Viitattu 25.3.2017.

Aiheesta muualla
----------------

* Laji.fi: Kulonyhäkäs – *Corticaria andreasi*
* Corticaria planula (kuvia). Harvard.edu
* Suojelutilanne Suomessa 2006
* EU-suojelutilanne: puutteelliset tiedot EUNIS

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q2175351
* BioLib: 271862
* EoL: 3218328
* EUNIS: 233591
* Fauna Europaea: 397964
* Fauna Europaea (new): e78386ff-a967-4cc1-9065-c3494e3b1052
* GBIF: 4450854
* IRMNG: 11514175

 |

 |